Papersnake/gushiwen huggingface dataset:
寄题赵侯澄碧轩
秦观（宋代）

风流公子四难井，更引清漪作小亭。
润及玉阶春涨雨，光浮藻井夜涵星。
卷帘几砚成图书，倚槛须鬟人钟屏。
何日解衣容借榻，卧听螭口泻泠泠。
閒居自遣
乐雷发（宋代）

许由溪上小屠苏，红树苍山对一臞。
白发功名惟剑在，青灯活计并锥无。
谁言荆楚名奇士，却笑乾坤一腐儒。
桐帽貂冠俱有分，寄言儿辈莫揶揄。
重联句一首
皎然（唐代）

刘令兴多常步履，柴桑事少但援琴。援援援援援援援援援援援援援援援援援援援援援援援援——皎然

闲招法侣从山寺，每掇幽芳傍竹林。援援援援援援援援援援援援援援援援援援援援援援援援——皎然

卷帘只爱荆峰色，入座偏宜郢客吟。援援援援援援援援援援援援援援援援援援援援援援援援——崔逵

谁许近来轻印绶，因君昨日悟禅心。援援援援援援援援援援援援援援援援援援援援援援——崔逵
晓出兜率寺送许耀卿二首
杨万里（宋代）

天竺兴云线许长，须臾遮尽众苍苍。
何如洒作千峰雨，乞与都城六月凉。
放鹤亭
范成大（宋代）

石门关外古亭基，树老藤枯野径微。
放鹤道人今不见，故应人与鹤俱飞。
慈恩精舍南池作
韦应物（唐代）

清境岂云远，炎氛忽如遗。重门布绿阴，菡萏满广池。

石发散清浅，林光动涟漪。缘崖摘紫房，扣槛集灵龟。

浥浥馀露气，馥馥幽襟披。积喧忻物旷，耽玩觉景驰。

明晨复趋府，幽赏当反思。
送陈忠玉兼寄尹梦得黄仲通并寄季通侄五首
张嵲（宋代）

当时分袂各丁年，南国相逢鬓已班。
羡子还来觐丘陇，益令归梦绕金山。
黄河
薛能（唐代）

何处发昆仑，连乾复浸坤。波浑经雁塞，声振自龙门。

岸裂新冲势，滩馀旧落痕。横沟通海上，远色尽山根。

勇逗三峰坼，雄标四渎尊。湾中秋景树，阔外夕阳村。

沫乱知鱼呴，槎来见鸟蹲。飞沙当白日，凝雾接黄昏。

润可资农亩，清能表帝恩。雨吟堪极目，风度想惊魂。

显瑞龟曾出，阴灵伯固存。盘涡寒渐急，浅濑暑微温。

九曲终柔胜，常流可暗吞。人间无博望，谁复到穷源。
次韵酬龚深甫二首
王安石（宋代）

恩容楚老护松楸，复得一龚从我游。
讲肄剧谈兼祖谢，舞雩高蹈异求由。
北寻五作故未憖，东挽三杨仍有樛。
陟巘降原从此始，但无瑶玉与君舟。
生公讲台
殷尧藩（唐代）

暝色护楼台，阴云昼未开。一尘无处著，花雨遍苍苔。
寄赠虢州张参军
韩翃（唐代）

三十事诸侯，贤豪冠北州。桃花迎骏马，苏合染轻裘。

观妓将军第，题诗关尹楼。青林朝送客，绿屿晚回舟。

好栗分通子，名香赠莫愁。洗杯新酒熟，把烛故人留。

百雉归云过，千峰宿雨收。蒹葭露下晚，菡萏水中秋。

忆昨陪行乐，常时接献酬。佳期虽雾散，惠问亦川流。

开卷酲堪解，含毫思苦抽。无因达情意，西望日悠悠。
新岁书怀四首
戴复古（宋代）

老病从人笑，儿童识我谁。
穷愁无地着，心事有天知。
鹊噪缘何喜，蛙鸣岂为私。
如何得怀抱，长似醉眠时。
赠厉玄侍御
周贺（唐代）

山松径与瀑泉通，巾舄行吟想越中。塞雁去经华顶末，

乡僧来自海涛东。关分河汉秋钟绝，露滴弥猴夜岳空。

抱疾因寻周柱史，杜陵寒叶落无穷。
閒居杂咏三十二首·父子
陈淳（宋代）

父子本天性，人伦此其大。
一言在有亲，不可薄厥爱。
和松菊堂主人照老见寄三诗 其一
耶律楚材（元代）

松菊堂中老故人，芝眉重谒我无因。林松老节应依旧，篱菊寒英又一新。
上绍兴守俞阁学生日 其二
史浩（宋代）

试向黄堂寿我公，庞眉齯齿气冲融。乌飞会看三松老，鲸饮何辞百榼空。

的皪方瞳曜迟日，扶疏绿鬓受春风。摩挲铜狄长安道，肉眼它年记此翁。
公仆天章书示暂往蓝田兼阅山水以答来贶
文彦博（宋代）

暂枉观风旆，从容赏物华。蓝山青有玉，辋水碧无沙。

林静闻啼狖，川长见落霞。宜寻幽径处，竹里到南坨。
蜀当归
洪亮吉（清代）

叶法善，追魂碑，何似罗仙翁，能贻蜀当归。
挽如公
沈周（明代）

如老身无著，将来典醉乡。号他酒布袋，是个臭皮囊。

积祸必自发，为生安可量。长眠当不醒，殊莫悟存亡。
送任大中
李覯（宋代）

真伪少分别，吁嗟此世情。
西施作老婢，南郭逞新声。
命合生来困，诗应没后名。
旅游何所得，赤日又徒行。
好事近（海棠）
周紫芝（宋代）

春似酒杯浓，醉得海棠无力。谁染玉肌丰脸，做燕支颜色。

送春风雨最无情，吹残也堪惜。何似且留花住，唤小鬟催拍。
简韩仲朋
朱翌（宋代）

老范好客老更豪，长恨无人陪痛饮。
我尝解带坐南轩，闭门投辖则大窘。
小韩云是故人子，酒量直须吞万顷。
昨宵风雨送秋来，雨罢月林散清影。
想当一口吸西江，看抚朱丝移玉轸。
谁将五斗为解酲，蜾蠃螟蛉供一哂。
野人无酒可留公，一酌山泉荐佳茗。
山中
戴表元（宋代）

野水晴犹涨，春雷晚始鸣。
地闲无堠逻，山远有蚕耕。
身世通寒暑，交游半死生。
方知一杯酒，真胜百年名。
华阳吟三十首
白玉蟾（宋代）

白马江头笑一声，红光紫雾水中生。
急抽匣内青蛇剑，搅得黄河彻底清。
高宗皇帝挽词二首
袁枢（宋代）

云集燕城扰，龙翔汉业兴。
风燃燎衣火，雪拥渡河水。
险验成戡定，忧劳付纂承。
百年余父老，呜咽望原陵。
题卢鸿学士堂图?此诗当为苏辙作?
苏轼（宋代）

昔为太室花，卢岩在东麓。
直上登封坛，一夜茧生足。
径归不复往，蛮壑空在目。
安知有千老，舒卷不盈轴。
一处一卢生，裘褐荫乔木。
方为世外人，行止何须录。
百年入箧笥，犬马同一束。
嗟予缚世累，归未有茆屋。
江干百亩田，清泉映修竹。
尚欲逃世名，岂须上图轴。
板阁二首 其一
曾习经（清代）

板阁酒犹困，风屏灯欲摇。窥人有残月，流梦失春宵。

桃叶迟淮水，杨花满谢桥。芳时幽怨极，梦巷响饧箫。
丁氏花园 其一
韦宪文（明代）

斜阳车马散，辞客掩柴扉。柳色依吟榻，花香拂钓矶。

开尊山气袭，捲幔栋云飞。独有羁怀动，凄凉酒伴稀。
王晋卿蜀道寒云
吴镇（元代）

蜀道何年辟，猿猱若畏攀。云依□木静，梵呗禅关閒。

野店市未□，斜傍河梁间。行人自南北，飞鸟互往还。

鸡鸣遍村落，舟行溜潺潺。青松纷满目，夕阳并在山。

谁云画图表？徒然见一班。
亡题
许浑（唐代）

商岭采芝寻四老，紫阳收朮访三茅。

欲求不死长生诀，骨里无仙不肯教。
鞠歌行
谢惠连（南北朝）

翔驰骑。
千里姿。
伯乐不举谁能知。
南荆璧。
万金赀。
卞和不斵与石离。
年难留。
时易陨。
厉志莫赏徒劳疲。
沮齐音。
溺赵吹。
匠石善运郢不危。
古绵眇。
理参差。
单心慷慨双泪垂。
采药
王宸（清代）

行过千山与万山，者回斸得茯苓还。白云绕足家何在，日落洞庭秋水湾。
偈颂一一二首 其六十
释清远（宋代）

七七四十九，面南看北斗。死去与生来，泥牛大哮吼。
次韵仲基春来杂思十首 其九
董纪（明代）

雨连三月久，春剩一分多。暮醉兼朝醉，长歌复短歌。
方太君生日
项安世（宋代）

金鸭烟青蜡炬红，玉龟山上劝春风。
乍寒还暖花无数，似缺疑圆桂欲中。
八十又三人所羡，双曈如潦寿难穷。
七千九百十七岁，始共椿龄一半同。
海陵书事
晁说之（宋代）

今古悠悠嘉上同，徒令客子恨无穷。
竹椽泥压清虚节，苇爨香殊忠厚风。
腾倚百年麋鹿外，波澜一日凤凰中。
可怜仙驭频来往，从此相传第几翁。
水晶枕
崔珏（唐代）

千年积雪万年冰，掌上初擎力不胜。南国旧知何处得，

北方寒气此中凝。黄昏转烛萤飞沼，白日褰帘水在簪。

蕲簟蜀琴相对好，裁诗乞与涤烦襟。
归剡五首
释行海（宋代）

天地宽闲鼓角疎，江南烟景忆当初。
乍归故里仍如客，偏爱沧当不为鱼。
草木有心知雨露，楼台回首作丘墟。
夕阳咏罢餐秋菊，又放青山入弊庐。
咏怀三首 其二
戴良（元代）

庭前两奇树，常有好容色。年年遇霜雪，谁谓寒可易。

大道久已遇，末路多凉德。狐裘已适体，谁念寒涂客。

古有延陵子，使还过徐国。徐君骨已朽，信义逾感激。

解剑挂高树，至宝非所惜。此士难再逢，四顾吾何适！
椿迳
李吕（宋代）

栽培护灵根，夹道若车盖。
坐待八千岁，俨立风雨外。
庐陵赠异孤峰
姚镛（宋代）

几度云间望鹤飞，相逢犹喜及秋期。明朝采药青原洞，好掬寒泉供祖师。
嘲猫
姚勉（宋代）

斑虎皮毛洁且新，绣裀娇睡似亲人。
梁间纵鼠浑地策，门外攘鸡太不仁。
咏新辟邑城
严讷（明代）

捧檄劳劳入不毛，城开百雉倚云高。昔年麟石都开瘴，今日星云亦种桃。

花市即看新第宅，野田重理旧蓬蒿。我来观感兴风化，到处逢人说卖刀。
偶得双鲫
陆游（宋代）

酒兴森然不可回，重阳未到菊先开。
一双鱍刺明吾眼，催唤厨人斫鱠来。
送崔秀才二首
梅尧臣（宋代）

少年游太学，著尽箧中衣。
独剑自为伴，无家何处归。
秋蓬随野转，寒鹊遶林飞。
霄汉有知己，行行宁久微。
佚老堂为陶敏宣德题
张舜民（宋代）

未老刚称老，言休即便休。
浔阳真有后，彭泽善贻谋。
隐几悲残漏，回头见急流。
便须移醉石，偃卧北窗幽。
一斛珠
李吕（宋代）

休休莫莫。当年不负西湖约。一技初见横篱落。嚼蕊闻香，长是醉乡落魄。
而今对酒空斟酌。老来多病情非昨。谁人伴我临东阁。冷淡吟怀，犹可追前作。
酬令狐相公首夏闲居书怀见寄
刘禹锡（唐代）

蕙草芳未歇，绿槐阴已成。金罍唯独酌，瑶瑟有离声。

翔泳各殊势，篇章空寄情。应怜三十载，未变使君名。
古宫词十首 其六
刘克庄（宋代）

玉辇临前殿，方陈角抵嬉。如何熊犯跸，仅有一昭仪。
酬行奯长老
释重顯（宋代）

黄金为骨松为姿，道高曾鄙天人师。
有言遗我千古奇，无人知，
石虎吞却木羊儿。
题席上墨萱扇
张羽（明代）

团扇复团扇，团团三秋月。上有宜男草，可玩不可折。

宜男何足宜，能令忧作悦。忧思既可忘，为君忘炎热。

无障西风尘，污此皎如雪。
燕欲来巢
周紫芝（宋代）

乱后乌衣巷欲空，拟寻茅舍伴蓑翁。戏将雏去春风里，衔得泥蓑暮雨中。

炙手不嫌门户冷，傍人如献语言工。明年记取来时节，应是桃花满院红。
渔歌
李彭（宋代）

宝觉禅河波浩浩。五湖衲子来求宝。忽竖拳头宜速道。茫然讨。难逃背触君须到。
十忆偈
释清远（宋代）

石上栽花后，生涯自是春。若逢亲切问，端的不饶君。
舟归咏雁
释智圆（宋代）

嗷嗷旅雁满寒塘，闲坐归舟带夕阳。
一一似能遵礼教，等闲惊起便成行。
狡童
佚名（先秦）

彼狡童兮，不与我言兮。维子之故，使我不能餐兮。
彼狡童兮，不与我食兮。维子之故，使我不能息兮。
挟文薛君自赋五首克己读书安贫择交训子为题
程公许（宋代）

赋予有常分，非关智力求。
违行能自信，显晦复何忧。
瓢饮贤颜子，瓜畴隐邵侯。
胸中吉祥宅，何处不天游。
竹枝词二首·其二
黄庭坚（宋代）

撑崖拄谷蝮蛇愁，入箐攀天猿掉头。
鬼门关外莫言远，五十三驿是皇州。
题渭北寺上方
张籍（唐代）

昔祭郊坛今谒陵，寺中高处最来登。

十馀年后人多别，喜见当时转读僧。
倦客
齐己（唐代）

闭眼即开门，人间事倦闻。如何迎好客，不似看闲云。

少欲资三要，多言让十分。疏慵本吾性，任笑早离群。
三叠 其一
仇远（元代）

禁酤限十日，亡何能几何。流光徒荏苒，老眼自挼莎。

江浙归心切，山林醒眼多。富家忧劝率，役后欲重科。
跋张敞画眉图
刘克庄（宋代）

列岫新眉淡复浓，黛螺百斛不堪供。
回头却笑张京兆，只扫闺中两点峰。
过静林寺与径山老禅曳杖溪滨俯浅涧寒冽可照
毛滂（宋代）

寒溪数寸尔，下有万里天。
烟云自变怪，寸碧殊湛然。
蘋风亦可人，宁妨暂漪涟。
终观镜面平，与君受媸妍。
有苔绿蒙茸，孺子俯可搴。
前窥渐难量，忽此清冷渊。
鱼暇亦无踪，但见空月圆。
陶翁步屧处，独俾支郎肩。
倚策心自知，鸥鹭纷联翩。
肃武亲王墓前古松歌
法式善（清代）

岂有吹箫不用竹，碣语分明我王属。一百三十六营贼，争向将军马头哭。

功成身殁何忧劳，毅魄上烛星辰高。独有坟旁老松树，郁勃时藉风悲号。

枝干周围六十丈，礌砢未肯扶摇上。俨然广厦万间庇，岂藉飞涛半空响。

松山战罢搜松材，此树曾盟带砺来。盘拿直学虬龙走，灵爽将疑幢盖开。

中间却有凌云势，兀傲不受鬼神制。百尺以上若楼耸，五步之内已绿闭。

偃蹇略比梅花枝，人世炎凉总不知。偶遭风雪皮肉坏，苍髯翠鬣仍支离。

我来趋拜墓门侧，一缕天光入松色。斜阳闪闪隐残红，白发萧萧变深黑。

韦毕不作谁能图，王维之诗今有无。惟余丞相祠堂柏，万古峥嵘两大夫。
贺新郎（赋菊）
李公昴（宋代）

细与黄花说。是天教、开遇重阳，玉裁金屑。老行要寻松竹伴，雅爱山翁鬓雪。任满插、追陪节物。惟有渊明吾臭味，傍东篱、盘薄芳丛撷。便无酒，也清绝。

芒寒色正孤标洁。惯平生、餐霜饮露，倚风迎月。不比芙容偏妩媚，不比茱萸太烈。似隐者、萧闲岩穴。至老枝头犹健在，笑纷纷、红紫尘沙汨。香耐久，看晚节。
永嘉百咏 周公庙
张又新（唐代）

祠像已加唐衮冕，乐工犹服晋衣冠。
偈颂一百零二首
释慧远（宋代）

南山匼匝云遮日，西坞逡巡水满塘。
三日不来成话霸，叶公若在□郎当。
杂兴
张镃（宋代）

实修名自来，犹影长随身。
惑者偏忌嫉，终之反累之。
况驰死后誉，何关一丘尘。
所以识达早，托醉全吾直。
归兴因专鲈，口腹何足陈。
到今吴江水。秋至清粼粼。
拜真州文丞相祠
沈钦韩（清代）

破碎山河一鸟投，苍茫宫阙六鳌浮。草间涕泣南冠侣，壁后纷纭东府谋。

挥手自题苏武像，脱身谁刺伍胥舟。瓣香应共崖山祝，魂魄那能恋此州。
大言应令诗
沈约（南北朝）

隘此大泛庭。
方知九垓局。
穷天岂弥指。
尽地不容足。
送苏州梁补阙
徐铉（宋代）

轧轧朱轮道路长，虎丘山下剩春光。军城旧是吴王国，郡守曾为谏署郎。

祖席咏歌金玉振，下车条教蕙兰香。青云旧是高飞处，三载徘徊亦未妨。
题采石渡
胡璞（宋代）

抗议金銮反见雠，一杯蝉蜕此江头。
当时醉弄波间月，今作寒光万里流。
庐山五猗 其一
洪咨夔（宋代）

猗若人兮葛巾，渡柴桑兮水泠泠，稚子髧两髦兮从而后。

东家有酒兮，绿参天其荫柳。山风凉兮月瞑，枕白石兮未醒。

漭无极兮天游，不知乾之为马兮坤之为牛。
六祖传付偈颂 其二 四祖
黄裳（宋代）

路上相逢即是缘，心知衣法有人传。真成净土含诸种，直到生生始得仙。
鹭鸶
无则（唐代）

白蘋红蓼碧江涯，日暖双双立睡时。

愿揭金笼放归去，却随沙鹤斗轻丝。
题人扇
叶适（宋代）

外德欲晦，面目自蔽。
内德欲耀，肝胆毕照。
二法相除，我则有余。
穆如清风，用之不穷。
宋武帝
王十朋（宋代）

宋武英雄世莫加，长驱千里定中华。乘机不据金汤险，自剖乾坤作两家。
送米 其一
邹浩（宋代）

甑中如见欲生尘，不待人言廪自倾。虽阻负归同子路，且知书帖异贞卿。

邻僧市井应无迹，野雀阶除亦有情。却想万钟安享者，孰云天地极均平。
寒食对酒
杨万里（宋代）

荔支园园花，寒食日日雨。
先生老多病，颇已疏绿醑。
儿童喜时节，笑语治樽俎。南烹俱前陈，北杲亦草具。
蝤蛑方绝甘，笋蕨未作苦。
先生欲独醒，儿意难多拒。
初心且一杯，三杯亦漫许。
醒时本强饮，醉後忽快举。
一杯至三杯，一二三四五。
偶然问儿辈，卒爵是何处。
儿言翁但醉，已忘酒巡数。
上元宿百丈
释德洪（宋代）

上元独宿寒岩寺，卧看篝灯映薄纱。夜久雪猿啼岳顶，梦回清月在梅花。

十分春瘦缘何事，一掬归心未到家。却忆少年行乐处，软红香雾喷京华。
初入理圜土 其三
王世贞（明代）

庭前有高树，好鸟相因依。固以效和鸣，鸣声一何悲。

疑歌复疑诉，流调更流悽。此鸟宁有异，听怀多是非。
淘金山
陈世卿（宋代）

未覆一篑土，便作千仞观。
一自登巉岩，培塿视群山。
湖上
方岳（宋代）

绿波如画雨初晴，一岸烟芜极望平。
日暮落花风欲定，小楼弦管压新声。
自嘲
毕仲游（宋代）

箸下尝来新蟹美，瓮中篘得旧醅浑。只今醉倒君休笑，便是当时吏部孙。
燕余左司宅
徐贲（元代）

初晴丽前楹，轻寒沍幽院。
酒气菊边闻，垆霏竹间见。
礼秩俱澹忘，情交自深眷。
嘉会在永期，闲欢足清宴。
送孟元立之官行都酒所
韩淲（宋代）

行色西风入帝城，新凉吹稻雨开晴。月明茅店五更梦，潮上溪船千里程。

老觉依依人去住，闲思一一我经行。功名意气云霄路，冠剑锵然佩玉声。
舜举水仙梅五绝 其一
牟巘（宋代）

横出一枝谁与并，整青葱佩立多时。窗明几净好风日，移向此中渠不知。
舟次武陵寄天竺僧无昼
许浑（唐代）

谿长山几重，十里万株松。秋日下丹槛，暮云归碧峰。

树栖新放鹤，潭隐旧降龙。还在孤舟宿，卧闻初夜钟。
天香 咏绿牡丹
叶绍本（清代）

苔砌迷烟，竹轩吹雾，欧家冶色新染。岭外珠娇，汝南玉小，不数莲跗丹脸。

汉宫似否，认訇叶、钿痕微颤。记取成都画样，黛螺五斛浓点。

亭亭幽姿最胜。漫评量、紫深黄浅。锦被金裙输与，青绫妆淡。

解释春愁几许，共鬓影、窗前斗明艳。蝶翅休疑，蜻腰难见。
偈颂一百六十首
释宗杲（宋代）

径山无寸土庄田，今夏随宜结众缘。
慵论道，嫩谈禅，拄杖桃来个个圆。
不用息心除妄想。大家吃饭了瞳眠。
过芦沟桥
于慎行（明代）

束发承恩禁苑游，乡心今夕渡芦沟。千峰过雨官桥暮，廿载飞尘客鬓秋。

驿路行分三辅界，宫云回见五城楼。车中却听浑河水，阅尽归骖日夜流。
立春二首
刘克庄（宋代）

枯槁蒙膏润，谁非喜雨人。
儿童翻懊恼，惜不看鞭春。
寓言
梅尧臣（宋代）

寒灯不照远，光止一室明。
小人不虑远，义止目前荣。
灯既无久焰，人亦无久情。
谁言结明月，明月岂长盈。
八月十六日观月段氏亭次王师老韵
郭印（宋代）

隐映孤亭小，回环万竹幽。
水声喧暗谷，月影淡高秋。
物与黄昏静，人随白日流。
一椽堪送老，何必仲宣楼。
诸季邀德久申伯同游鼓山灵源洞仆以病不果往赋诗见意
李纲（宋代）

灵源韫秀异，杰出闽粤间。神功谢镌凿，妙境森回环。

曲磴下窈窕，高岩上孱颜。松萝互荫翳，正暑生清寒。

路转人寂寂，泉飞涧潺潺。乘高望云海，天末波涛翻。

伟哉宇宙中，有此气象宽。诸子雅好游，蜡屐履山樊。

佳客来自远，复共一日欢。而我抱衰疾，屏居方杜关。

岂不乐山水，宴坐心不阑。神游八极表，目寓无髦蛮。

块视众岳小，杯看五湖悭。矧兹几案物，安用劳跻攀。

登临务得隽，无乃见一斑。作诗调诸子，醉语不可删。

秋风动林壑，冻雨洗尘寰。新凉至万里，浓翠浮千山。

白云出何心，飞鸟倦自还。兴尽盍遄返，胜游宜勿殚。
春社日祀事既毕轿中得三绝 其三
魏了翁（宋代）

阴雾冥濛慢鼓鼙，田坡勃窣误轮蹄。居人闭户未忺起，太守车前一尺泥。
偈颂十五首
释法薰（宋代）

飞来峰高攀不上，冷泉水深饮不竭。
衲僧到此拟奚为，尽力神疲好休歇。
表侄赵文鼎监税传才拙所定九品杜诗说正宗作
庞谦孺（宋代）

平生竭力参时句，久矣冥搜见机杼。
岂惟蕴蓄彻遮栏，要使幽深尽呈露。
君今学诗叩妙理，颇已具眼识精粗。
他年陶冶融心神，好与造化开门户。
读之便感谁使然，若见其事在其处。
会须体物夺天机，便可分庭抗李杜。
风骚乐府久寂寞，但见坡谷正驰骛。
君才妙龄中科选，第恐此道非先务。
诗分九品吾所创，妄与正宗闢行路。
君今持此俗谁论，勿使群言生谤怒。
题紫团山三十六景 碧罗峰
王寀（宋代）

风曳山妃带，云穿木客衣。青松容袅袅，红叶半飞飞。

月为幽人罢，春从旧处归。明朝碧峰外，试与绊斜晖。
偈颂七十六首 其六十八
释师观（宋代）

山奇水秀洞中天，与么分明知几年。左右逢源无限意，几人于此彻根源。
孙子尚过明庆以诗见招未及往次韵
王十朋（宋代）

剡溪未起子猷寻，空对溪山恨满襟。孤雁远来天杳杳，故人相满雪深深。

思君一日成三岁，寄我行书直万金。惆怅今宵一尊酒，自邀明月伴孤斟。
严君平垂帘卖卜图
郑思肖（宋代）

多是垂帘自养神，仅能了日即安贫。不离忠孝谈玄妙，岂是寻常卖卜人。
还王天倪诗卷
李复（宋代）

素尚跻遐旷，平生厌浅浮。
锦囊刀尺古，江渚蕙荃幽。
翘首孤云远，疏林暮叶秋。
十年人不问，寂默老荒丘。
送鹏上人
释慧空（宋代）

生儿堕地要著鞭，无使长居父母前。既缁其衣童其颠，是欲置母于圣贤。

圣贤道大非小缘，要当猛断无迁延。九万鹏程脚下天，一言相契犹未然。

要中母要玄中玄，千人万人得一传。东山说罢鹏出门，祝融峰后湘水边。
佛心禅师顶相
释普济（宋代）

千圣头边殃过作，春风和气满丛林。
随其机上者上之，任其器丛者丛之。
一处不通，回天转地。
活天丛死衲僧，死大地活衲子。
是谓父不传子不记之妙，如保福千圣头边殃过者鲜矣。
书感
陆游（宋代）

衰颜非复昔年朱，几过黄公旧酒垆。
成败只堪三太息，是非终付一胡卢。
连天烟草迷归梦，动地风波历畏途。
辛苦一生成底事，躬耕犹得补东隅。
生查子 其五
王夫之（明代）

阿姨骂不瞋，为怕鹦哥骂。猫儿杀鹦哥，才卜归魂卦。

堂堂灵隐僧，桂子香清夜。五字万年碑，竟是谁天下。
圩田二首
杨万里（宋代）

周遭圩岸缭金城，一眼圩田翠不分。
行到秋苗初熟处，翠茸锦上织黄云。
再和
晁说之（宋代）

何事谢玄晖，临峦且怅齐。
想非逢锦绣，应只见蒿藜。
今日三千牍，昭天十六奎。
煌煌鸣佩璐，灿灿动旌霓。
服众称擒虎，超群许拔犀。
品轻龙尾砚，时样凤头篦。
弃若文公席，危如墨子梯。
只宜驰大路，争可访幽蹊。
我亦惭强韵，君能出巨题。
笑言容委曲，良宴幸招携。
黄菊开应满，清霜压莫低。
谁人倾鲁酒，更复噉韩鸡。
小隐
林逋（宋代）

门径独萧然，山林屋舍边。
水风清晚钓，花日重春眠。
苒苒苔衣滑，磷磷石子圆。
人寰诸洞府，应合署閒仙。
幽沼
文同（宋代）

促促开幽沼，涓涓引细渠。
无由安岛屿，才可活龟鱼。
秀荇新宜食，圆荷净好书。
时来坐高柳，濯足荫扶疏。
小重山 暮春
严曾杼（清代）

开尽蔷薇春已休。几颗青杏子，缀枝头。闲庭柳影漾苔柔。

莺语老，紫燕掠帘钩。

独立向高楼。迷离烟雨外，簇云浮。炉灰强拨坐忘忧。

还对画，山水自悠悠。
过弇山尚书废园 其二
韩崇（清代）

经训堂成书万卷，灵岩馆辟树千章。功名炙手才华盛，付与游人话夕阳。
临江二首
王勃（唐代）

泛泛东流水，飞飞北上尘。
归骖将别棹，俱是倦游人。

去骖嘶别路，归棹隐寒洲。
江皋木叶下，应想故城秋。
和钱处和梅花五绝
王之望（宋代）

林下风神物外姿，闺房秀色鉴中奇。
两家标韵谁兼得，会有多情识者知。
浪淘沙·山径晚樵远
惠洪（宋代）

山径晚樵远。深壑孱颜。孙山背後泊船看。手把遗编披白帔，剩後清闲。篱落竹丛寒。渔业凋残。水痕无底照秋宽。好在夕阳凝睇处，数笔秋山。
中洲
安琚（清代）

盈盈河之洲，宛在水中央。波平鸥鹭静，风暖芰荷香。
梅花
赵葵（宋代）

夜深梅印横窗月，纸帐魂清艾亦香。
莫谓道人无一事，也随疏影伴寒光。
雪馆山茶
高文虎（宋代）

江南嘉木蔚苍苍，能与山梅次第芳。
叶厚耐擎三寸雪，飞初怯受一番霜。
佳友
史铸（宋代）

气清色正品尤高，好事幽人善与交。
开径何须望三益，相陪雅尚在香苞。
太师杜公挽词五首
梅尧臣（宋代）

既老仍开国，因归得赐金。
念怀知主意，坚介见臣心。
笔札尚存纸，性情犹托吟。
向来门下客，东首泪盈襟。
定寨望洋
陈书（桃源人）（清代）

定军山上定军寨，放眼望洋气壮豪。潮汐去来沧海阔，帆樯迢递碧天高。

卦亭久见閒兵叠，鹿港多看集贾艘。幸际太平登眺日，安澜全不涌波涛。
偈三首 其二
释进英（宋代）

与么上来，猛虎出林。与么下去，惊蛇入草。不上不下，日轮杲杲。

潇潇江水碧溶溶，出门便是长安道。
杂咏
陆游（宋代）

微风翻翻芋叶白，落日漠漠稻花香。
出门纵辔何所诣，万里桥南追晚凉。
玲珑四犯 送廿子明还豫章
俞彦（明代）

歌罢尊空，奈陌上骊驹，又自催早。握手河梁，极目水天绵邈。

孤客荏冉征途，泪染断肠芳草。笑年年、季子裘敝，惟有舌存未老。

暮云春树江东道。任王孙、去来谙饱。中原漫道稀麟凤，故把刘宝恼。

寻想翠幄夜阑，醉梦里、狂情杳眇。更甚时，并辔油壁，殢人娇好。
金精山
曾兴宗（宋代）

投老筼筜幸卜邻，蜗虽更不累闲身。
烟霞已作仙凡隔，洞户蟠桃不计春。
次韵写怀 其一
张天赋（明代）

罢钓归来不系船，浅滩曳止蓼花边。乾坤纵我疏狂醉，月旦从人品第编。

路有荆榛怜碍脚，门无释衲可谈禅。几时得向仙郎问，何处人间更有天。
逢牧
梅尧臣（宋代）

国马一何多，来牧郊甸初。
大群几百杂，小群数十驱。
或聚如斗蚁，或散如惊乌。
或践麦无根，或啮树无肤。
牧卒殊不顾，抱鞭入民墟。
欲酒与之饮，欲食与之餔。
日暮卒醉饱，枕鞭当路隅。
茫茫非其土，谁念有官租。
拟赵嘏昔昔盐二十首 其四 暗牖悬蛛网
王昌麟（清代）

晨光穿牖入，蛛网暗中悬。新绪千重结，晴丝一缕牵。

空闺疏洒扫，虚室自回旋。蟢子占何益，音书尚渺然。
题张穫轩诗卷 其二
吴子实（宋代）

句法亲传得，江湖老穫轩。推敲深得趣，穷达可曾论。

好爵无三字，清名有五言。还知绝奇处，难弟复难昆。
蝶恋花 哭严氏甥女
张学象（清代）

断送韶华风雨横。桂茁兰芽，顿使轻轻殒。幄里馀香花下影，燕归犹自呢喃问。

荀倩神伤潘岳咏。凤去台空，留得人琴恨。艳魄芳魂知远近，化为蝴蝶枝头并。
分题鸟鸣山更幽
刘敞（宋代）

空山高不极，喧鸟自相求。永日曾一哢，深林疑更幽。

遗音散虚谷，习响动岑楼。寂寂千峰暝，苍苍万木稠。

居成境外趣，真慰静中游。谁强骚人赋，王孙不可留。
同蔡骐尚远尤安礼文度朱智仲礼杨翥仲举蔡胄用严游东山得剪字
杨士奇（明代）

步出城东门，逍遥望云巘。累月怀佳游，兹晨遂登践。

梵宇绕层阿，飞楼凌绝岘。方塘涵湛碧，乔林茂敷衍。

繁翳幽莫通，丰茸纷不剪。攀磴穷高跻，缘径屡回转。

是时微雨收，轻霞澹舒卷。睇遥素横川，俯夷绿盈畎。

陟降体自便，顾睇心已缅。况接旷士言，复偶释子辩。

析空理弗昩，违喧抱逾展。何因此间栖，永令浮虑遣。
秋宵不寐重读莘田题砚诸制怆然有怀 其一
谢道承（清代）

遍踏蛮溪琬琰空，诗人笔墨尚熊熊。文昌乐府三千首，谁为修书李浙东。
访杨少虞得小诗并呈才夫
李流谦（宋代）

坐遭飞埃眯双目，不应更到琅玕腹。
青山为人作御侮，对面亭亭削苍玉。
公子翩翩故自佳，我来空叹驹局促。
抱冰嚼雪岂能清，火里芙蕖初出浴。
江上早秋（丙申岁作）
袁凯（明代）

靡靡菰蒲已满陂，菱花菱叶共参差。
即从景物看身世，却怪飘零枉岁时。
得食野凫争去远，避风江鹳独归迟。
干戈此日连秋色，头白尤多宋玉悲。
开元观怀旧寄李二、韩二、裴四兼呈崔郎中、严家令
韦应物（唐代）

宿昔清都燕，分散各西东。车马行迹在，霜雪竹林空。

方轸故物念，谁复一樽同。聊披道书暇，还此听松风。
颂古三十八首
释从瑾（宋代）

南枝向暖北枝寒，何事春风作两般。
凭仗高楼莫吹笛，大家留取倚阑看。
再宿禅房院五首 其一
程祁（宋代）

作意寻兰若，重来是有缘。眼前真是喜，境熟故依然。

归迹休论静，收心莫话禅。廊虚剩看月，照影枕书眠。
闻友人会裴明府县楼
项斯（唐代）

闲阁雨吹尘，陶家揖上宾。湖山万叠翠，门树一行春。

景遍归檐燕，歌喧已醉身。登临兴不足，喜有数来因。
浣溪沙
仇远（元代）

鸦墨鸳茸暗小窗。栀花时递淡中香。何须华屋艳红妆。

栊月凉中金琐碎，床琴清写玉丁当。风车闲倚在回廊。
鹧鸪天
黄庭坚（宋代）

闻说君家有翠娥。施朱施粉总嫌多。背人语处藏珠履，觑得羞时整玉梭。

拖远岫，压横波。何时传酒更传歌。为君写就黄庭了，不要山阴道士鹅。
纪事
文天祥（宋代）

单骑堂堂诣虏营，古今祸富了如陈。
北方相顾称男子，似谓江南尚有人。
居官卧病
韩殷（明代）

远客悠悠任病身，江潭何处是通津。莫愁世事兼身事，却恐閒人是贵人。

两岸芦花飞晓雪，一年生意属流尘。何时脱此尘中鞅，依旧红霞作近邻。
送孙公素机宜书记赴太原刘龙图之辟
强至（宋代）

夕楼清啸却妖氛，越石并州晋史云。
威望裔孙行破敌，美名才子去从军。
关榆碍马阴初合，塞草迎人绿自薰。
幕下清吟消日月，樽前壮略起风云。
寻常喜论兵民策，尺寸羞铭将吏勋。
顷岁金门同献赋，平时玉帐暂论文。
早传尺素频来魏，莫待飞鸿晚过汾。
谁问何官一书记，十年阃制自当分。
韩主簿挽诗
魏了翁（宋代）

当年门列三株树，马足骎骎桐木韩。
谁谓平生萤雪事，姳名盘古榜中看。
不趋益守杜国辅，醉伴邻翁王庆源。
一代风流盖棺了，空余翁仲惨青原。
送田明府归终南别业
韩翃（唐代）

故园此日多心赏，窗下泉流竹外云。近馆应逢沈道士，

比邻自识卞田君。离宫树影登山见，上苑钟声过雪闻。

相劝早移丹凤阙，不须常恋白鸥群。
留题无咎卧陶轩
孔武仲（宋代）

南陌尘如雾，北窗清有余。
虽无彭泽柳，已富邺侯书。
书永禽音缓，门间马迹疏。
悠然即高枕，嘉兴拟湓庐。
与诸子约三日春游第三日阻雨二首 其一
释函可（明代）

非关风雨能相妒，自是人间胜会难。不为此番游屐阻，连朝终作等閒看。
上江虹 其二 美人鞋尖，和越缦师
樊增祥（清代）

一捻轻红，恁纤细、不禁捉搦。还忆得、倒提金缕，珍珠欲滴。

碧笋侵莎刚露颖，红莲出水才胜笔。认中间、一道蹙金梁，朱丝直。

瞒不过，芳苔迹。遮不住，湘裙隙。任桂柳双绣，纤于黍粒。

窥客蹴开珠箔线，听歌点落雕栏漆。似藕花、风飐小蜻蜓，依人立。
通明馆洒扫二首
徐冲渊（宋代）

逋客还山一笑咍，故人怜我不嫌猜。
晓猿夜鹤总欢喜，蕙帐草嫌相与开。
可为雨芽烟蕨住，直缘流水古松来。
枝巢若许鹪{僚亻换鸟右}借，投老此生真快哉。
五禽言 其一
郭翼（元代）

布谷布谷催布谷，去年官军粮不足。里正输粮车辘辘，六月长不在牢狱。

今年谷种未入泥，布谷早催须早啼。
晚步少微阁
楼钥（宋代）

落日谢虚阁，横琴相对閒。片云将急雨，一笑失前山。
三月二十潆同阮林登江心寺塔置酒作歌赠阮林
厉志（清代）

江心一塔何崔嵬，七层涌地波潆洄。低飞鸟雀俯丛树，高空云潆手可麾。

冈峦四面竞神秀，城邑千家环迤逶。夹岸村落置芳甸，荠菜花发堆黄埃。

东来春色郁靡尽，絪缊大块为生涯。请君对此开怀抱，酌君美酒倾金罍。

宇宙茫茫一炉冶，穷达修短何有哉。当前景物良可惜，岂必人事论兴衰。

江头潮生复潮落，须臾变灭迅莫追。浩歌向天天不闻，吹堕空使行人哀。
跋刘敏叔画杨诚斋先生探梅图
谢子强（宋代）

雪里梅花共月明，梅边杖屦一般清。江南此景人寂寞，抚卷悠然幽兴生。
桃源忆故人 秋闺
赵承光（清代）

采薪又值愁相间。添得秋声无限。忙检水田衣典。好买参苓散。

临池学步将怀遣。任日慵拈针线。冷落芙蓉一片。镜里容颜换。
游龙门诗十二首·乾元寺
韩维（宋代）

林深寺独在，谷转路犹邈。
徐行出万木，斗起造双阁。
一践清凉境，始知人世浊。
和王教暮春出游
戴埴（宋代）

矫矫雪霜心。孤贞受命独。
留滞染缁尘，垢面不靧沐。
背城借一染，填堑轮前渎。
葵心向朝阳，晞光不能燠。
徒嚣终无赢，驱驰惟仆仆。
岂无丰水滋，永嗟非佳谷。
呼尔授刍秣，羁绁系驹犊。
堪羡我良朋，林桂賸芳馥。
博览绎故书，胸中三万轴。
悠然西河上，日与英俊逐。
振铎扬儒负，函丈纷冠服，
师友递响答，循衣物教匪扑。
精进日千里，目骇地脉缩。
顾我阙党徒，无成坐欲速。
披襟莫奋飞，随群被私淑。
枵然藜苋肠，殊示饮以餗。
弹铗何时归，涎沫流肌肉。
遥想烹太牢，殷勤羹采菽。
更当春暮时，浴沂衿佩肃。
心赏弄篇章，绝唱清风穆。
流水谐朱弦，押强破万竹。
孝先谩耐嘲，横榻便空腹。
安识物外游，幽赏机缘熟。
矧复有良俦，坚久渝晚菊。
依然苍筤丛，檀栾旁淇澳。
一缄荷起予，明珠得盈掬。
大雅久不作，疏越鼓凡目。
迎风揖囘澜，净洗尘翳麴。
披阅不停手，岂复惮廓复。
自笑诗思悭，企山才抵麓。
正望使南印，象马来天竺。
竞病安能赓，振纸空瑟簌。
绝影天边鸿，坐困家池鹜。
搜索纵成篇，无异虫蠹木。
所幸情不违，合并在旦夙。
愿言戒逝粮，出昼勿三宿。
句 其二
徐俯（宋代）

黄气远临天北极，紫宸位在殿中央。
茸城访王澹园明府
周宣猷（清代）

复此吴淞路，春风短棹余。江寒连海气，潮长入山渠。

望郭烟迷戍，推篷雨湿书。故人官就此，闻道有悬鱼。
光化储丈晨兴摘郡圃桃见惠梅每颗有重十三两
刘学箕（宋代）

金盘磊磈大如瓜，照乘骊珠未足夸。
大矣芳苞美实，烂然红脸璨朝霞。
臙脂细擘浆流液，珠琲轻挥路带华。
一冼宿酲牙颊爽，瑶池如宴母仙家。
以藤枕赠鲁南辱谢四韵次答
顾璘（明代）

石床筠簟斗清芬，把赠应知薄绮纁。虚质含风延爽气，碧丝萦雾动波文。

琅玕比德应无玷，玛瑙论材漫有文。卧向北窗魂梦稳，海涛千里隔南云。
东掖四绝句·入天台
石象之（宋代）

溪岑萦绕红尘外，殿阁欹危翠霭间。
我见老僧无一事，老僧更羡白云閒。
七言和吴仲庶延艺阁后牡丹花 其二
沈遘（宋代）

承明待诏尽名儒，一愿当君奏六符。独笑开元供奉客，惟将歌句奉欢娱。
七夕公宴诗 赋得博望槎
陈邦瞻（明代）

梧桐声脱秋声起，迢迢秋色澹如水。
天上佳期玉露中，人闲良如金波里。
此时汉使向河源，此夕乘槎犯斗垣。
但惊城舍严官府，那识天孙遇河鼓。
云阶月地难久留，飘然枯木复乘流。
归来不问成都卜，肯信身亲见女牛。
从此人疑有天路，俱言河汉清可度。
帝子英灵空有人，千秋别泪自沾巾。
可怜匹练高楼色，年年愁杀问津人。
和君实端明花庵二首
邵雍（宋代）

不用丹楹刻桷为，重重自有翠阴垂。
后人继取天真意，种莳增华非所宜。
秋日自广至韶江行有作 其四十五
屈大均（明代）

插竹滩心不聚鱼，天寒鱼少水光虚。虾䱉亦要盐相换，人是无盐二十馀。
仁宗皇帝挽歌辞四首
强至（宋代）

轻徭宽日力，横费惜秋毫。
临谏天容睟，尊贤圣体劳。
乾坤收化育，弓剑入悲号。
十月西陵仗，愁云隔赭袍。
浣溪沙（寿程将）
管鉴（宋代）

小小梅花巧耐寒。曛曛晴日醉醒间。茶瓯金缕鹧鸪斑。

三寿作朋须共醉，一杯留客未应慳。酒肠如海寿如山。
浮邱社怀赵太史 其一
梁绍裘（明代）

浮邱真境久堙芜，古径重开蒋大夫。楼挹山光临睥睨，窗含灵气接虚无。

中朝大雅风流远，千载高贤胜事俱。遂使至尊劳顾问，忍分廊庙与江湖。
三月三日
郭祥正（宋代）

一盏扶头又半酣，久无归梦到江南。桃花欲发杏花谢，细雨斜风三月三。
游建兴苑诗
纪少瑜（南北朝）

丹陵抱天邑，紫渊更上林。银台悬百仞，玉树起千寻。

水流冠盖悬，风扬歌吹音。踟蹰怜拾翠，顾步惜遗簪。

日落庭光转，方幰屡移阴。终言乐未极，不道爱黄金。
苏秦苦读拜相
佚名（两汉）

苏秦乃洛阳人，学纵横之术，游说秦王，书十上，而不为用，资用匮乏，潦倒而归。至家，妻不下纴，嫂不为炊，父母不以为子。苏秦乃叹曰：“此皆秦之罪也！”乃发愤读书，曰：“安有说人主而不得者乎？”读书欲睡，引锥自刺其股，血流至足。期年，赵王封其为武安君，受相印，人随其后，以抑强秦。后卒合齐、楚、燕、赵、魏、韩抗秦，佩六国相印。(据《战国策》改写)
挽象山先生
王有大（宋代）

笃学光前哲，知言众所迷。
学同颜氏好，功与孟轲齐。
献替心弥切，藩经政可稽。
儒官俨遗像，垂范逢江西。
寄题洛阳致政第少卿静居堂
欧阳修（宋代）

洛人皆种花，花发有时阑。君家独种玉，种玉产琅玕。

子弟守家独，名声耸朝端。岁时归拜庆，闾里亦相欢。

西台有道气，自少服灵丸。春酒养眉寿，童颜如渥丹。

清谈不倦客，妙思喜挥翰。壮也已吏隐，兴馀方挂冠。

临风想高谊，怀禄愧盘桓。
题吴江三高堂陆鲁望
杨万里（宋代）

读尽诗书不要官，饥寒欲死岂无田。
生憎俗子慵开眼，逢著诗人便绝弦。
笠泽弁小三益友，笔床茶灶一鱼船。
羡渠赤脚弄明月，蹈破五湖光底天。
入茅山寻桓清远乃题壁诗
萧纶（南北朝）

荆门丘壑多，瓮牖风云入。自非栖遁情，谁堪霜露湿。
三笑图赞
黄庭坚（宋代）

二豪之所争，不满三隐之一笑。
三隐之所笑，不解耶舍之颜。
耶舍之印，雾锁云埋。
九年面壁，此印方开。
重九与诸亲会别桥驿
韩琦（宋代）

邮馆侵晨举别觞，一时佳节遇重阳。莫悲白首分行袂，且伴黄花入醉乡。

旅雁带霜横寒阵，香萸和露贮宫囊。诸君送我无多念，病质将休昼锦堂。
核桃店早行
谢震（清代）

秋风客子忙何太，孤馆残镫悄无赖。疲驴龁草吻有声，饥鼠拱镫眼全眯。

京华年少多冠盖，中原匏落空尘壒。寒霜照影束衣带，残星坠水踏清濑。

月黑深林鬼语悲，泥蟠石磴虎迹大。时惊短褐树丫挂，偏留余寐马头磕。

运舛惟愁尘世隘，途穷早视死生泰。茅柴村店试浇春，初阳一线寒山外。
答陈楙伯二首
刘克庄（宋代）

圣处分明世鲜知，古人岂是异肝脾。
谓鳌可钓无传法，视虱如轮有悟时。
老子梦中还说梦，郎君诗外试求诗。
向来柱立埋腰雪，妙在心通不在师。
小重山·春愁
吴淑姬（宋代）

谢了荼縻春事休。无多花片子，缀枝头。庭槐影碎被风揉。莺虽老，声尚带娇羞。
独自倚妆楼。一川烟草浪，衬云浮。不如归去下帘钩。心儿小，难着许多愁。
庚子营又青旧业四首 其四
尹廷高（元代）

燕子重寻旧主人，呢喃语别几经春。足间红缕犹无恙，巷口斜阳记不真。
唐棸庆墓志砖
张常憙（清代）

幼读周雅诗，棸子识希姓。今读唐志砖，棸君厥名庆。

君籍本秦中，来禾世已更。卒葬依祖坟，也合首丘正。

志文不支离，无取词锋横。书者不著人，朴质笔破硬。

想见幽竁藏，沈霾九泉迸。文字显有时，会逢农耒柄。

蜡泽与苔华，纯黝光交映。刚暮绣黹停，裁笺发短咏。

无异碑生金，不敢砖磨镜。一笑艳妻笺，何事别毛、郑。
读枢筦集答寄蔡侍郎子本
王世贞（明代）

忆尔曾都将相权，欲将名姓勒燕然。俱听越石清秋啸，不废东燕零雨篇。

卿月暂违双掌露，使星翻傍五湖烟。亦知刘白多移请，洛下新诗大好传。
郭家洲
陈造（宋代）

携儿上绝岸，微径步蒙密。
人稀鸟乌乐，老屋几百室。
荒凉郭家洲，篱落映残日。
问俗得周旋，应门颇仓卒。
兴衰今昔殊，郭姓尚十七。
邻里阙盐茗，翁姬仅盥栉。
共说频岁歉，平陆江浪没。
场圃或潭洞，椽栱行螾蛭。
去秋微收尔，樵采取黔突。
接耳多乐郊，一去恐两失。
吾邦有杜母，抚我不待乞。
蠲租桑柘在，休役孙子佚。
意使流殍无，宁后仓{广仓}实。
官今浔阳来，吏师那容失。
书绅拜此赐，知我佐郡绂。
古来裨肉食，多自萏蕘出。
必若穷吏道，孰先究民疾。
剥肤快目前，吾固笑无术。
解连环
仇远（元代）

绮疏人独。记芙蓉院宇，玉箫同宿。尚隐约、屏窄山多，□衾暖浪浮，帐香云扑。步袜蹁然，又何处、秦筝金屋。□柔簪易折，破镜难留，断缕难续。

斜阳谩穷倦目。甚天寒袖薄，犹倚修竹。待听雨、闲说前期，奈心在江南，人在江北。老却休文，自笑我、腰围如束。莫思量，寻花傍柳，旧时杜曲。
醉归
陆游（宋代）

乌桕阴中把酒杯，山园处处熟杨梅。
醉行踸踔人争看，蹋尽斜阳蹋月来。
挽于湖
沈端节（宋代）

荒城难访十全医，半箧遗书世共悲。
宁有故人怜阿骛，但余息女类文姬。
忠筹屡画平戎策，宦迹常留堕泪碑。
醉扣西州重回首，山阳邻笛夜凄其。
奉藩伯李一吾博笑四句一韵
湛若水（明代）

天下一人惟一吾，一吾之外更无吾。友身自觅真吾看，万物乾坤一是吾。
未晓出双池小雪作
李廌（宋代）

匆匆蓐食过重丘，炬影通林见远流。
云物澜翻烟幂历，细风吹霰上征裘。
柴门
杜甫（唐代）

孤舟登瀼西，回首望两崖。东城干旱天，其气如焚柴。

长影没窈窕，馀光散唅呀。大江蟠嵌根，归海成一家。

下冲割坤轴，竦壁攒镆铘。萧飒洒秋色，氛昏霾日车。

峡门自此始，最窄容浮查。禹功翊造化，疏凿就欹斜。

巨渠决太古，众水为长蛇。风烟渺吴蜀，舟楫通盐麻。

我今远游子，飘转混泥沙。万物附本性，约身不愿奢。

茅栋盖一床，清池有馀花。浊醪与脱粟，在眼无咨嗟。

山荒人民少，地僻日夕佳。贫病固其常，富贵任生涯。

老于干戈际，宅幸蓬荜遮。石乱上云气，杉清延月华。

赏妍又分外，理惬夫何夸。足了垂白年，敢居高士差。

书此豁平昔，回首犹暮霞。
次观表文韵
洪皓（宋代）

岁云暮矣厌三馀，岂不怀归畏简书。
昔日卑辞刚不听，今冬继请谅难虚。
贾生施饵非良策，陈子哦诗或起予。
江左四年无信息，欲传尺素羡双鱼。
公实示閒字韵诗怅然有感次韵奉和三首 其二
洪炎（宋代）

辍哭人歌行路难，畏人无地出人间。欣逢北海孙宾石，犹是江南庾子山。

野草离离随意绿，群凫泛泛倦飞还。一川烟草松萝外，何处梯云叩九关。
徐熙杏花
郑允端（元代）

写生政自爱徐熙，把卷摩挲眼欲迷。曾记沉沉春雨后，一枝斜透粉墙西。
发浔江答费郡丞
郑学醇（明代）

木落天空秋水清，扁舟独夜听猿声。三江愁色华缁鬓，九月霜猿照客程。

多病渐忘霄汉梦，忆归何限薜萝情。罗浮东近三珠树，飞鹤无心向帝城。
第九十八芭蕉拄杖颂
释义青（宋代）

有无今古两重关，正眼禅人过者难。欲通大道长安路，莫听昆崙叙往还。
元宵饮陶总戎家二首
赵时春（明代）

将坛醇酒冰浆细，元夜邀宾灯火新。
直待清霄寒吐月，休教白火老侵人。

香翻桂影烛光薄，红沁榆阶宝靥匀。
群品欣欣增气色，太平依旧独闲身。
蓬莱阁 咏海市
马钰（金朝）

灵烟漠。红光紫雾成楼阁。成楼阁。鸾飞凤舞，往来琼廓。

神仙队阁迎丹药。虚无造化龙生恶。龙生恶。蓬莱三岛，横铺碧落。
阮师旦希圣彻垣开轩而东湖仙亭射的诸山如在掌上予为之名曰新轩盖取景物变态新新无穷之义赋十绝句 其八
郭祥正（宋代）

锄去蒿莱地势平，开轩潇洒瞰东城。湖山变尽朝昏景，只欠青猿一两声。
早起
陈与义（宋代）

晓寒生木枕，窗白梦难续。
自起开柴扉。空庭立乔木。
濛濛井气上，澹澹天容肃。
尘心忽昭旷，何异居涧谷。
学道审不遥，忍饥差已熟。
皇天赐丰年，菜本如白玉。
一简了百事，狡狯嗤颜歜。
幽鸟行屋山，悠然寄吾目。
踏莎行（巧夕）
刘克庄（宋代）

驱鹊营桥，呼蟾出海，朝朝暮暮遥相望。谁知风雨此时来，银河遥有些波浪。
玉兔迷离，金鸡嘲哳，二星无语空惆怅。元来上界也多魔，天孙长怨牵牛旷。
自题万壑松古琴歌
林占梅（清代）

君不见灵光之殿能常峙，独立崔巍众翘企。又不见显庆之辂能久存，任教戎马来播掀。

若非神物常护卫，石泐金寒久应敝。兹有琴名「万壑松」，青莲佳句工形容。

质轻如纸坚如玉，漆光幻出云烟浓。陆离不藉玳瑁饰，斑驳浑同苔藓封。

蛇腹已誇化工妙，牛毛又受断文重。文士纷纷琴是抱，琴中别有商山皓。

三尺丝桐鬼神呵，数点梅花天地老。荒唐何必说钧天，元音细按出冰弦。

断续隔林传远磬，琤琮漱石听鸣泉。彝是商兮鼎是夏，太古之物岂徒然。

鸢飞鱼跃天机畅，馀音既歇心尤旷。想见当时运斧功，饬材精庀诚哲匠。

嗟予嗜痂生海东，十年大索难遭逢。坐上指南忽有客，不辞航海求真龙。

赵璧价昂非所惜，果然得此拟焦桐。腹镌「至德」唐年号，邂逅如观千岁翁。

尤欣本为吾家物，「次崖」二字篆奇崛。后因兵燹归登瀛，五叶珍藏谁敢乞。

我今一旦购得之，登山临水每携持。凉月当空一再鼓，如对先生抱膝时。
和潘倅通甫游狼山寺三首
韦骧（宋代）

川原浩荡杳回环，附郭苍然独此山。殿阁栖云长苒苒，庵岩度日自閒閒。

凋零花草三春后，彷佛阎闾十里閒。远邑拘挛闻胜览，驰心闇逐旆旌还。
歌声长
李之世（明代）

歌声长，叹声短，人生意愿苦不满。鼎鼎百年会将半，来日之日岂长算。

赠君七宝琼瑶之素琴，盛以九华葡萄之绣段。一弹再三弹，拂拭冰弦断。

为君宛转柔肠乱，歌声长，叹声短。
落花十绝 其六
冯时行（宋代）

半去还来绕旧丛，半随胡蝶便西东。从交满地无人扫，快意甘心薄倖风。
赠碧眼相士
文天祥（宋代）

苍苍垂天云，灵照行下土。
秋江浸草木，鱼暇历可数。
眉山老麻衣，偷入此阿堵。
色界只点头，从人道吾瞽。
选人歌
佚名（唐代）

今年选数恰相当，都由座主无文章。

案后一腔冻猪肉，所以名为姜侍郎。
出鞘龙
石宝（明代）

渔阳上谷兵马雄，复有老将卧军中。城头吹角战士起，报国那能计生死。

登坛慷慨抽宝刀，忽然百尺龙腾霄。三军股栗舌半吐，御史中丞亦愁沮。

嗟哉何为股栗与愁沮，已将身向君王许。
送萧颖士赴东府，得君字
邬载（唐代）

策名十二载，独立先斯文。迩来及门者，半已升青云。

青云岂无姿，黄鹄素不群。一辞芸香吏，几岁沧江濆。

散职既不羁，天听亦昭闻。虽承急贤诏，未谒陶唐君。

薄俸还自急，此言那足云。和风媚东郊，时物滋南薰。

蕙草正可摘，豫章犹未分。宗师忽千里，使我心氛氲。
西湖竹枝词六首 其四
宇文公谅（元代）

湖里茭青日日多，苏小门前无客过。今来古往只如此，休说当年贾八哥。
题秋雨堂
蔡楠（宋代）

太宗之治万国新，梯山航海来珠珍。当时宝藏尽充溢，暇日从珠延近臣。

君无骄吝臣不谄，博哉仁言吾所闻。乃知不能正君者，虽有议论徒纷纷。

至今华堂扁秋雨，衮衮积善归云仍。谁能岁晚事斯语，堂中主人丞相孙。
大龙湫
杜范（宋代）

半世名闻始见之，洞心无语立多时。
经行处处皆奇绝，此比诸峰更绝奇。
吾友黄仲秉读枚乘七发至所谓洞房清宫命曰寒
李流谦（宋代）

读书必知书，枯卉不足斧。
只词诣微隐，连轴绋剩语。
枚生老宾诣，笔力散雹雨。
吴梁两骄王，横甚鬫哮虎。
编须笑直前，调度岂儿女。
刈萧培芳荪，远郑进韶舞。
斯文岂徒然，丹石起病窳。
操瑟走齐门，托身恐非所。
老濞竟斧砧，埋骨无块土。
梁亦殒牛祸，庙社几夺主。
至今存遗编，快读气屡鼓。
长卿素佞人，清芬愧兰杜。
长门赋淫僻，主心侈莫御。
百年校贤鄙，何啻跖与禹。
黄郎眼如月，妙义窥肺腑。
牛出标雅箴，霏屑纷落锯。
枚生其伯仲，犬子但牧圉。
简沙头李山伯
晁说之（宋代）

坎离交养日需沙，君向沙头好泊家。
鸥鹭若来寻旧隐，为言直上有烟霞。
宁浦书事六首
秦观（宋代）

身与枝藜为二，对月和影成三。
骨肉未知消息，人生到此何堪。
咏丝桐
阳枋（宋代）

地阔天宽人一般，琴心会得语言难。
高山流水知音少，月白风清时自弹。
凌霄塔
胡仲弓（宋代）

浮图山尽处，八表浩无涯。
脚踏雷轰石，眼生阳艳花。
天围连海岱，云气杂烟霞。
如此真孤绝，学仙能几家。
和夔州李约斋灯宵
阳枋（宋代）

蚕丛今岁看灯宵，可人只有峡中州。
白帝纶巾隐敌国，胜势蜀尾连吴头。
竹枝歌舞喧城市，春声泛鸥腊浮蚁。
府主山村耕稼心，挈客衔杯聊尔尔。
咿哑蛮唱杂隆冬，老者前导幼者从。
不贪嬉惰乐游治，只记时序还桑农。
村村蓑笠儿童队，桑上鸡声花底吠。
春归野烧雪初融，日上高峰寒早退。
生意著人人莫知，但见绿草生清凄。
雪戍坐敛荆江北，月华静照峨眉西。
此意洪濛不可道，张皇恐被人风恼。
酒浇象澦石无言，春不生荣冬不槁。
穿花燕曲弄繁弦，来寻故壘堂前。
呢喃似与游人语，今宵行乐宁徒然。
得贤千里只须一，大公方雨无他术。
厚地不填无底谷，万流岂涨沧溟溢。
我谈此语费形容，有似樵声个个同。
野蚕作蚕自缠缚，拈弄轻丝大巧中。
君不见邻女效颦人爱少，万目睽睽分丑好。
九日旗峰二首 其一
邓云霄（明代）

振衣千仞气横秋，万里江山对献酬。把菊重酣今日酒，呼鹰还忆少年游。

登临胜地凭双屐，放浪闲身笑五侯。谁说风流誇落帽？林间狂客已科头。
骊珠台
张栋（宋代）

珠母何年吐上游，巉然一轴砥中流。我疑重见金山寺，客过惊同白鹭洲。

接岸人家浮竹榭，傍城烟火起渔舟。磨崖不用寻云母，坐对青山可黑头。
句容道中
方回（元代）

陂满风初漾，林明雪未残。
路泥尤觉远，野阁不胜寒。
军过开门少，村稀觅店难。
忽逢新日色，久别喜相看。
立春
方岳（宋代）

适禁乐令春哑，先办秋治社聋。
银胜鬓毛班白，琼丝菜缕青红。
次答熊去非七夕遇雨见候
陈普（宋代）

五鬼不害道，含沙非杀身。
大和一巨毒，西方无人伦。
三圣不复作，谁亨万世屯。
感事
韦骧（宋代）

治体清明已久成，世途攲侧未全平。憸人仗势千钧重，直士无媒一缕轻。

忍视凿墉高外观，更嗟画饼窃虚名。山林岂是多扃鐍，自为区区志欲行。
感秋三绝 其二
张耒（宋代）

楚天未白转星河，楼角先吹出塞歌。长愧侵床五更月，殷勤无计谢姮娥。
题东老庵
朱服（宋代）

收拾精神归卷内，了无非誉入怀中。祇因庭树藏春色，更有琴书继古风。

学道固非原宪病，好贤谁信孟尝穷。清尊犹剩回仙酒，万家悠然一醉空。
次韵朱晦翁十梅·小梅
王炎（宋代）

点缀鹤膝枝，无谓花萼小。
亦有鼎实存，相期春事了。
次韵袁起岩甘雨即日应祈
范成大（宋代）

天遣贤侯惠此州，随车一雨缓千忧。
药寮坐看云穿屋，莲棹归将叶盖头。
三伏凉来那易得，百年饱外更何求？
合词但祝为霖手，早侍薰弦十二旒。
常山殷氏榴花双鸟图鸟鸣喜相逢
王佐（汝学）（明代）

喜相逢，五月中，石榴花发枝枝红。白者窥枝雄叫红，黄者隔花红应雄。

雄呼红应千花底，声声似叙相逢喜。也知幽鸟有好情，人喜相逢曾鸟比。

喜莫喜于初相逢，亦莫悲于终相撇。相逢之初恩爱深，相撇之后恩情绝。

君不见武帝逢阿娇，贮之金屋中。色衰长门里，弃置如秋蓬。

又不见相如遇文君，当垆盟肺腑。茂陵得新人，白头吟别苦。

人心始终多易移，不独人间夫与妻。交情贵贱亦如此，倏然炎凉朝暮里。

不知此鸟相逢喜，莫以人情易终始。
沔阳州
姚庆恩（清代）

景唐杰阁汉州舟，佳气葱茏据上游。一叶蒲帆三尺水，东风吹过沔阳州。
车螯二首
王安石（宋代）

车螯肉之羽，恃壳保厥身。
自非身有求，不敢微启唇。
尚恐擉者得，泥沙常埋墂。
往往汤火间，身尽壳空存。
维海错万物，口牙且咀吞。
尔无如彼何，可畏宁独人。
无为久自苦，含匿不暴陈。
豁然从所如，游荡四海滣。
清波濯其污，白日晒其昏。
死生或有在，岂遽得烹燔。
宣正殿芝草
李义府（唐代）

明王敦孝感，宝殿秀灵芝。色带朝阳净，光涵雨露滋。

且标宣德重，更引国恩施。圣祚今无限，微臣乐未移。
辱泾川公惠诗谈止足之分奉答三章 其二
顾璘（明代）

泾公鼎鼐器，一德调咸酸。委身奉明主，即事恒披肝。

云龙际嘉会，鱼水投至欢。秉笏四十载，寸衷晚逾丹。

班马记言笔，房杜进贤冠。所至见挺直，凛凛奸谀寒。

朅来守留京，建节上将坛。军容一时肃，政蠹随手刊。

遂令鸿雁居，悉远豺狼患。翻然忆莼鲈，匪谓伤秋残。

叩阍累十疏，缨冕先自燔。止足不殆辱，永怀伯阳言。

回驾太勇决，何啻如转丸。至今四海心，忽忽忧危安。

嗟予愧河伯，谬向东海观。时沾勺水益，已足盈盂盘。

曲士束小教，语大固所难。且愿待函丈，日听歌虞轩。
次江权军宴新进士韵
刘克庄（宋代）

病翁无计出愁城，喜甲科郎竞拾青。
主礼尤隆真刺史，华宗相望两魁星。
董生至论惟三策，韦氏单传只一经。
举首爱身如拱璧，修于家肯献于廷。
偈
释晓通（宋代）

冷似秋潭月，无心合太虚。山高流水急，何处驻游鱼。
华胥引 遐庵梦忆图
吴湖帆（清代）

秾华朝露，今昔低徊，怨怀似说。画角黄昏，青镫黯淡愁万叠。

忆画斜日西山，付野烟微抹。寒食东风，断肠芳草啼鴂。

花外魂归，问离情、甚时悽切。小帘摇曳，惊听敲窗乱叶。

可许今宵重梦，剩半弓残月。偷理相思，凤笺和泪盈箧。
偈倾一百三十三首
释法薰（宋代）

院无大小，众无多寡。
有个折脚铛儿，要人提上挈下。
不堕功勋，不触风化，
千里追风看良马。
庭前桃
韦庄（唐代）

曾向桃源烂漫游，也同渔父泛仙舟。皆言洞里千株好，

未胜庭前一树幽。带露似垂湘女泪，无言如伴息妫愁。

五陵公子饶春恨，莫引香风上酒楼。
桂林宴提刑乐语口号
李曾伯（宋代）

鹭洲鸳渚久相知，弭节开藩并此时。越俎况当交使事，举觞何此话心期。

欣逢桂子三秋候，细和梅花万里诗。指日骖鸾天上去，倚看接武步丹墀。
送张都官江南东路提刑
司马光（宋代）

楚俗号难治，司刑尤择贤。
危疑片言决，舒惨一方专。
松不彫寒色，丝曾断直弦。
清风过江外，应在下车前。
隐静道中
王之道（宋代）

马头聊复问诸涂，东指宣城百里余。
水外山屏供步障，道傍蛙吹接行车。
青归柳色浮烟里，红入花光过雨初。
春意似同人意好，此行那患食无鱼。
献王大夫二首
方干（唐代）

都缘声价振皇州，高卧中条不自由。早副急征来凤沼，

常陪内自醉龙楼。锵金五字能援笔，钓玉三年信直钩。

必恐借留终不遂，越人相顾已先愁。

功成犹自更行春，塞路旌旗十里尘。只用篇章为教化，

不知夷夏望陶钧。金章照耀浮光动，玉面生狞细步匀。

历任圣朝清峻地，至今依是少年身。
八月三日得月亭夜宴有感而作
汤显祖（明代）

多情多病莫多愁，纤月风亭得乍游。
我亦池塘当户好，断云城郭夜侵楼。
云隐李季可挽诗二首
曹彦约（宋代）

云卷云舒好列观，谓宜隐者似无端。
谁知天上为霖用，竟作人间出岫看。
万里功名当进步，诸昆时节合弹冠。
只因自得无心趣，三度归来现宰官。
小儿生日
蒲寿宬（宋代）

今年二十八，细忆始生时。
渐喜山多树，尤怜水满池。
相宽吾老大，自教尔童儿。
佛诞明朝是，然香共展眉。
过直沽
王钝（明代）

直沽东望海茫茫，北运当年亿万粮。吴地广收新䆉稏，燕云难护旧帆樯。

潮生海月人烟静，浪捲秋风水气凉。苇屋野人垂泪说，雕梁画栋久成荒。
题杂画 其八
郑文康（明代）

史传荒唐怪事多，乘槎那得上天河。不知织女支机石，遗落人间竟若何。
念奴娇（夜寒有感）
赵长卿（宋代）

据炉肃坐，听瓶笙、别有天然宫徵。纸帐屏山浑不俗，写出江南烟水。檠短灯青，灰闲香软，所欠惟梅矣。风飞无定，数声时颤窗纸。

试问夜已何其，呼童起看，月上东墙未。天外忽闻征雁过，还把音书来寄。短简埋烟，轻蓑鸣雨，已办征船计。放教归去，故乡江上鱼美。
挽朱伯韩 其三
蒋琦龄（清代）

绝学成孤诣，高文得正传。规模诚阔远，襟抱亦冲渊。

岳笑轻尘足，材劳朽木镌。刘贳风义重，叠入玉溪篇。
天湖四乙丈坐间赏梅作送刘充甫平甫如豫章
朱熹（宋代）

竹外横枝老屈盘，冰壶遥夜玉窗寒。两公明日江南路，雪后园林子细看。
杂诗（三首）
张羽（明代）

后皇有嘉树，受命生南国。
谬承雨露恩，结根非一日。
如何游闲雨，攀条摘其实。
一摘已自伤，况乃再三摘。
清霜凋绿叶，荣枯良未测。¤
和曾式古
王之道（宋代）

白云飞处见层巅，回首风樯去若仙。
旧隐已锄三径菊，新吟聊想一囊钱。
春归沂水还相乐，秋到旴江盛有年。
更着彩衣歌且舞，高堂侍沥奉周旋。
中元日无遮会中题白衣观音像 其二
张萱（明代）

佛不度女人，女人阴性劣。生男与生女，此是女人业。

白衣观世音，法为女人说。欲偿男女债，此像不可阙。

至心誓皈依，诸障尽破灭。
夏日寄宣武令狐相公
刘禹锡（唐代）

长忆梁王逸兴多，西园花尽兴如何。近来溽暑侵亭馆，

应觉清谈胜绮罗。境入篇章高韵发，风穿号令众心和。

承明欲谒先相报，愿拂朝衣逐晓珂。
送郑渭滨归里
潘玙（宋代）

十年学道客长安，鍊得丹成返故山。剩带锦囊诗料去，肯嫌黄叶路程寒。

梅边月照人千里，竹下云封屋两间。此后旦评声价重，不将旧日阿蒙看。
圆觉顽空觉讲主真赞二首
释普济（宋代）

眼里有筋，舌头无骨。
卓然特立，天台祖室。
写悬河辩而四方绝唱，离文字相而诸天雨花。
扣其关者纷纷纭纭而退席，得其旨者峥峥嵘嵘而莫及。
且不以慈悲宝帐破尘白拂而当家传，自有鸾胶续断弦。
读老子
陆游（宋代）

放翁晨兴坐龟堂，古铜匜烧海南香。
临目接手精思床，身如槁木心如墙。
八十一章独置傍，徐起开读声琅琅。
怳然亲见古伯阳，袂属关尹肩庚桑。
孰能试之出毫芒，末俗可复跻羲黄？阴符伪书实荒唐，稚川金丹空有方。
人生忽如瓦上霜，勿恃强健轻年光！
游天柱宫因留宿观醮
何君式（宋代）

路转峰回意豁然，逢迎马首更飞泉。
地严九锁红尘外，天近三关黄道边。
奏简夜腾孤鹤表，步虚声彻老龙渊。
会须香火通仙籍，一洗人间未了缘。
小村
黄庚（元代）

小小荆扉傍水开，竹桥分路入苍苔。
呼童扫去阶前叶，恐有诗人踏月来。
集唐绝句十首 其七
贾云华（宋代）

真成薄命久寻思，宛转蛾眉能几时。汉水楚云千万里，留君不住益凄其。
送郑阁赴闽辟
贯休（唐代）

便便书腹德无邻，健笔从知又入闽。鹦鹉才须归紫禁，

真珠履不称清贫。武夷山夹仙霞薄，螺女潭通海树春。

从此应多好消息，莫忘江上一闲人。
来至桂州叶潜仲以诗相迎次韵一首
刘克庄（宋代）

柘冈西路别君时，几见天涯柳弄丝。
横草壮心空忼慨，覆蕉残弄懒寻思。
羞将白发趋新府，却忆青山领旧祠。
犹有南来奇特事，马头先得故人诗。
秋江打鱼
李泳（宋代）

沧洲叶脱风有声，渔舠两两从复横。
菁江步口日欲没，竹山潭边潮欲生。
哭泽孺方先生二首
刘克庄（宋代）

方讶书来少，殊乡讣忽闻。
素帏无祭主，破笥散遗文。
已闭三间屋，谁封四尺坟。
旧曾传业者，南北各离群。
徐季节挽词
楼钥（宋代）

公府推徐穉，山阳荐仲车。
盛时遗此老，没世竟穷庐。
行道嗟无命，传家幸有书。
鲁山终不识，抚卷倍欷歔。
题庄上人房
耿湋（唐代）

不语焚香坐，心知道已成。流年衰此世，定力见他生。

暮雪馀春冷，寒灯续昼明。寻常五侯至，敢望下阶迎。
书窗见鼠昼行戏作
徐庭翼（清代）

识得好生化机，从来不伤微蚁。公然坦荡无妨，何必藏头露尾。
将入都门别南楼感赋 其三
周映清（清代）

辞家竟何之，驾言赴京国。道路阻且长，渺渺异南北。

我家沿长溪，菰城近咫尺。朝往夕可还，尚虑烟水隔。

何为远行迈，千里动尘迹。北斗挂层霄，望望不可即。
题陈敬则书室
刘崧（元代）

一室梧桐下，秋阴覆近檐。古琴𧉮腹断，新竹凤毛鲜。

酒熟从�醉，诗成只自编。月明溪水绿，更拟泛渔船。
竹院晁学士挽诗 其一
韩淲（宋代）

主客文风在，家仍竹院名。有孙宜世禄，乃父今公卿。

事至不如意，人应为失声。伤哉蒿里去，书剑竟何成。
得洛中牡丹
洪适（宋代）

洛花天下选，千里凑三园。望岫方缄恨，凭莺忽践言。

群葩俱退舍，胜日便开尊。莫惜诗偿债，真同香返魂。
挽潘守 其二
林希逸（宋代）

广蜀为唇齿，双江直下舟。人知传干腹，公识到源头。

袖入榻前疏，筹深岭外忧。慇勤参近事，字字比龟猷。
流觞亭诗
元绛（宋代）

春风流水出岩扉，载酒轻舟飏彩旗。
把得玉杯还自笑，老翁真令似童儿。
花县霞觞八景为王明府赋 其四 天汉飞难
李孙宸（明代）

峨峨宫与阙，迢迢望玉京。泠风难为御，羽翼不可生。

翩翩飞双难，振翮淩青冥。网之但朱舄，灵蜕已化形。

相将朝玉皇，香案侍太清。
玉田八景·文笔夕照
李堪（宋代）

玉邑东南第一峰，铦锥颖脱乱山中。
夕阳影里分明见，五色文章耀笔锋。
经过合寨吊孟氏故居二首
王之道（宋代）

藤梢棘刺失朱门，空想当年载酒樽。
天色重增行客恨，东风吹雨湿黄昏。
十绝句寄赵帅
陈造（宋代）

豪竹哀丝荐玉觞，羽衣仙袂俨分行。
酡颜一为东君笑，媚白妖红不敢芳。
最高楼（壬辰寿王城山八十）
刘辰翁（宋代）

朱顶字，八十正平头。添作八千秋。无能也自收郿坞，到今恨不贬潮州。看几人，炎又冷，老还羞。

也不学、太公忙把火。也不学、申公轮转磨。休莫莫，莫休休。小迟授业何曾吃，更迟食乳不须愁。且从容，某水钓，某丘游。
自题山水画册 其三
陈琼圃（清代）

蒹葭深护水云乡，门掩青山对夕阳。吟罢小楼閒眺望，晚风吹起白蘋香。
句
胡有开（宋代）

一百八景蟠绕，三十六峰囘环。
颂古二十八首 其三
释道川（宋代）

蝴蜂休恋旧时窼，五百郎君不奈何。欲火逼来无走路，痴心要上白牛车。

门前羊鹿权为喻，室内啀喍总是讹。蓬㶿臭烟相恼处，出身不用动干戈。
记梦
邹浩（宋代）

卜筮俱言七月嘉，夜来魂梦更高华。此生岂复公卿望，惟喜斑衣早到家。
再题巾山二绝贻王如山监簿
舒岳祥（宋代）

天将秋露沐云鬟，故遣松巅鹤势盘。
诗客惟看半江月，不知一半在阑干。
答王元美自郧阳还吴中见寄
欧大任（明代）

开府谁兼四岳尊，惠文今不负柴门。烟霞九友差无恙，兰芷孤臣未敢言。

避世醉乡中圣酒，息心沧海小祇园。乾坤大有吾曹事，巢许夔龙总是恩。
次韵王治臣九日使君席上二章
张伯玉（宋代）

楚枫丹外客颿稀，水拍长天雁字垂。
乐事喜逢千日酒，凭高正字九秋时。
吴歈调笑歌杨叶，蛮鼓{左金右坚}闳引柘枝。
使骑相逢且留饮，行看卓马辔如丝。